Gonkongda namoyishchilar avtotrassa va metroda harakatlanishga xalaqit berdi

Gonkongda namoyishchilar qator avtotrassalar va metroda harakatlanishga xalaqit berib, haqiqiy transport xaosini yuzaga keltirdi. Politsiya ularni tarqatib yuborish uchun bir necha marotaba ko‘zdan yosh oqizuvchi gaz qo‘lladi, deya xabar beradi “TASS”.

Niqob taqib olgan radikallar guruhi ertalabki tig‘iz payt ko‘chalarga chiqindi qutilarini uloqtirib, barrikadalar tiklay boshlagan, o‘t qo‘yib, svetoforlarni sindirgan. Qator tumanlarda tiqinlar hosil bo‘lgan, metro ham uzilishlar bilan ishlamoqda.
Transportdagi muammolar tufayli deyarli barcha universitetlar mashg‘ulotlar to‘xtatilganini e’lon qildi. Ayrim oliy o‘quv yurtlari kampuslari niqob taqqan talabalar tomonidan vayron qilingan.

Say Van Xo hududida politsiya xodimi unga hujum qilgan 21 yashar namoyishchiga xizmat qurolidan o‘q uzgan va uni og‘ir yaralagani aytilmoqda.